Tisztelt Záróvizsgázó Hallgatók!

Bízom benne, hogy mindannyian egészségesek, és készülnek a félév lezárására.

A 2020. április 15-én írt, a 2020. június 17–19. között tartandó záróvizsgával kapcsolatos levelemben írtakat a fenntartó utasítása és az egyetem vezetésének döntése értelmében a következőképpen kívánom módosítani.

Változatlan, hogy a 2019/2020-as tanév időrendi mutatója nem módosul. Tehát a záróvizsgák időpontja: 2020. június. 17–19.

**A záróvizsgán személyesen csak azoknak a hallgatóknak kell megjelenniük, akiknek tételt kell húzniuk, és szóban is számot kell adniuk tudásukról.**

Akik számára a záróvizsga csak szakdolgozatvédésből áll, azoknak nem lesz személyes jelenlétet igénylő vizsga! A járványügyi helyzet miatt nekik nem kell megjelenniük az egyetemen a záróvizsgák időpontjában. A záróvizsgájuk az alábbi módon fog zajlani:

A szakdolgozat-bírálatokat a bírálói kérdésekkel együtt az intézetektől e-mailben fogják megkapni legkésőbb **június 3-ig.**

A szakdolgozatvédéshez egy PDF-formátumban elmentett PPT-t kell készíteniük, amelyben bemutatják a kutatási folyamatot, annak eredményeit, valamint **ebbe foglalják bele a bíráló által feltett két kérdésre adott válaszukat.** A PPT maximum 15 diából állhat, és ezt az ugyintezes.......@nye.hu címre kell eljuttatni legkésőbb **2020**. **június 10-ig!**

|  |  |
| --- | --- |
| **Postafiók neve** | **E-mail cím** |
| Ügyintézés ZEI (Zenei Intézet) | ugyintezes.zei@nye.hu  |
| Ügyintézés NYII (Nyelv- és Irodalomtudományi Intézet) | ugyintezes.nyii@nye.hu |
| Ügyintézés OTI (Óvó- és Tanítóképző Intézet) | ugyintezes.oti@nye.hu  |
| Ügyintézés VKI ([Vizuális Kultúra Intézet](http://www.nye.hu/vizkult/)) | ugyintezes.vki@nye.hu  |
| Ügyintézés KOI ([Környezettudományi Intézet](http://www.nye.hu/kornyezet/)) | ugyintezes.koi@nye.hu  |
| Ügyintézés TSI ([Testnevelés és Sporttudományi Intézet](http://www.nye.hu/testneveles/)) | ugyintezes.tsi@nye.hu  |
| Ügyintézés MATI ([Műszaki és Agrártudományi Intézet](http://www.nye.hu/mati)) | ugyintezes.mati@nye.hu |
| Ügyintézés MII ([Matematika és Informatika Intézet](http://www.nye.hu/mat/)) | ugyintezes.mii@nye.hu  |
| Ügyintézés AHI ([Alkalmazott Humántudományok Intézete](http://www.nye.hu/appi/)) | ugyintezes.ahi@nye.hu  |
| Ügyintézés TFI ([Történettudományi és Filozófia Intézet](http://www.nye.hu/tfi)) | ugyintezes.tfi@nye.hu  |
| Ügyintézés BGYPK ([Bessenyei György Pedagógusképző Központ](http://www.nye.hu/bgytk/)) | ugyintezes.bgypk@nye.hu |
| Ügyintézés GTI ([Gazdálkodástudományi Intézet](http://www.nye.hu/gti)) | ugyintezesgti@nye.hu   |
| Ügyintézés FTI ([T](http://www.nye.hu/foldrajz/)[urizmus és Földrajztudományi Intézet](http://www.nyf.hu/foldrajz/)) | ugyintezes.fti@nye.hu  |

Amennyiben kérdés, probléma merül fel, abban az esetben is erre az e-mail-címre írjanak!

A PPT küldésénél a fájl neve a következő legyen: sajátteljesnév\_szak\_szakdolgozat, pl. mintajanos\_tortenelem\_szakdolgozat.

Kérem a határidő nagyon pontos betartását! Amennyiben valaki nem küldi el határidőre a PPT-jét, abban az esetben úgy tekintjük, mintha a záróvizsgán nem jelent volna meg!

Azon hallgatók esetén, akiknek szakdolgozatvédésből és szóbeli vizsgarészből áll a záróvizsga (tehát tételt is húznak), a szakdolgozatvédés rész a fentiek szerint valósul meg.

Nekik személyesen meg kell jelenniük a záróvizsgán, de csak a szóbeli vizsgát kell letenniük.

Azok a hallgatók, akik szóbeli feleletre érkeznek, pontos tájékoztatást kapnak Neptun-üzenetben **2020. június 12-ig** arról, hogy melyik nap hány órára kell érkezniük, valamint arról, hogy melyik épület melyik termében lesz a záróvizsga. Személyi azonosságuk igazolásával (személyi igazolvány, útlevél, jogosítvány, e-személyi) az adott időpont előtt 10 perccel engedi be a portaszolgálat az épületbe. Amennyiben hamarabb érkeznek, kérjük, kerüljék a csoportosulást, és tartsák be a járványügyi helyzet miatt fennálló óvintézkedéseket! Erre szükség esetén az egyetem munkatársai figyelmeztetni fogják.

Mindenki köteles szájmaszkban és kesztyűben érkezni a vizsgára, valamint kérjük, hogy kézfertőtlenítőt mindenki hozzon magával. Mindez az Önök és az oktatók egészségének megvédése érdekében történik.

A vizsgateremben egyszerre 2 bizottsági tag és 2 hallgató tartózkodhat. (Az egyik hallgató felel, a másik készül a feleletre). A záróvizsgákhoz olyan termeket jelölünk ki, amelyekben az előírt minimum távolság (1,5–2 méter) biztonsággal megtartható. Feleletenként a felkészülés 10 perc, a felelet időtartama szintén 10 perc. A feleletük után rögtön kihirdetjük a szóbeli vizsga eredményét, és ezután kérjük, haladéktalanul hagyják el az egyetem területét.

Minden hallgató – azok is, akik nem jönnek el személyesen szóbeli feleletre – a szakdolgozatvédés érdemjegyét a záróvizsga-időszak után a következő Neptun-felületen tekintheti meg: Tanulmányok/Képzés adatok menüpont - Záróvizsga részeredmények. Ugyanezen a felületen tájékozódhatnak az oklevél minősítéséről is.

Minden intézkedésünk azt a célt szolgálja, hogy a záróvizsga minél biztonságosabb és gördülékenyebb legyen. Bízom megértésükben, együttműködésükben, valamint abban, hogy közös erőfeszítéssel eredményesen leszünk túl ezen a nehéz időszakon.

Eredményes felkészülést, jó munkát és sikeres vizsgát kívánok!

Nyíregyháza, 2020. május 13.

Dr. habil. Minya Károly

oktatási rektorhelyettes